钦定古今图书集成/方舆汇编/职方典/第1155卷 > 《孟亭记》皮日休
## 钦定古今图书集成/方舆汇编/职方典/第1155卷 > 《孟亭记》皮日休

明皇世，章句之风，大得建安体。论者推李翰林、杜工
部为尢介。其间能不愧者，惟吾乡之孟先生也。先生
之作，遇景入咏，不拘奇抉异，令龊龊束人口者，涵涵
然有干霄之兴。若公输氏当巧而不巧者也。《北齐》美
萧悫有“芙蓉露下落，杨柳月中疏”，先生则有“微云澹
河汉，疏雨滴梧桐。”《乐府》美王融“日霁沙屿明，风动甘
泉浊。”先生则有“气蒸云梦泽，波撼岳阳城。”谢朓之诗
句精者，有“露湿寒塘草，月映清淮流。”先生则有“荷风
送香气，竹露滴清声。”此与古人争胜于厘毫间也。他
称是者众，不可悉数。呜呼！先生之道，复何言耶？谓乎
贫则天爵于身；谓乎死，则不朽于文。为士之道，亦以
至矣。先生，襄阳人也；日休，襄阳人也。既慕其名，亦睹
其貌。盖仲尼思文王则嗜菖歜，七十子思仲尼则师
有若，吾于先生见之矣。说者曰：“王右丞笔先生貌于
郢之亭，每有观之志。”四年，荥阳郑公诚刺是州，余将
抵江南，舣舟而诣之，果以文见贵，则先生之貌纵视
矣。先亭之名，取先生之讳。公曰：“焉有贤者之名，趋厮
走养，朝夕言于刺史”前耶？命易之以先生姓。日休时
在宴，因曰：“《春秋》书纪季公子友仲孙湫字者，贵之也。
故书名曰贬，书字曰贵，况以贤者名署于庭乎？君子
是以知公乐善之深也。百祀之弊，一朝而去，则民之
弊也，去之可知矣。见善不书，非圣人之志。”宴豆既彻，
立而为文。咸通四年四月三日记。